СПОНТАННО ВЪЗНИКВАНЕ НА ПСИХИЧЕН СУБЕКТ В АСОЦИАТИВНА РАЗПРЕДЕЛЕНА ПАМЕТ БЕЗ СПЕЦИАЛИЗИРАНИ ЧАСТИ.[footnoteRef:1] [1:  За пръв път публикувана в монографията “Философия на технологичното лично безсмъртие“ Т.Колев, 2025.] 

Таню Колев  СНЦ "От гледна точка на вечността – 2011"    25.06. 2026

РЕЗЮМЕ:
	
За изследванията по темата „Технологично лично безсмъртие“ е от централно значение представянето на психиката и в частност човешката психика, като функционална самоорганизираща се система от информация, съществуваща в паметовото пространство на асоциативната разпределена памет. В статията „Психиката като система от информация“[footnoteRef:2] е представена хипотеза за най-общия характер на психиката, като система. Психиката е представена като самоорганизираща се функционална система от информация от поточен тип, аналог на клетките на Бенар. Конвективните клетки на Бенар при физическите системи са заменени от асоциативните вихри от разнообразие в асоциативната разпределена памет на невронните мрежи в процеса на разпознаване на ново въздействие. Динамиката на системата се определя от температурата на невронната мрежа, а тя е зависима от сензорния поток от разнообразие и неговите параметри. Хипотезата може да придобие достатъчно завършен вид при условие, че се покаже в явен вид, че изискванията за настъпване на неравновесен фазов преход в потока от сензорно разнообразие постъпващ в асоциативната разпределена памет са удовлетворени. Процесът на самоорганизация на информацията води до възникване на система от информация от поточен тип. Разбира се, в явен вид е необходимо да се демонстрира, че този тип система от информация успешно интерпретира четирите най-общи емпирични характеристики[footnoteRef:3] на психиката, валидни за всяко психично.  [2: The Psyche as a System of Information – СНЦ "От гледна точка на вечността – 2011",  https://tanyukolev.eu/?p=632 ]  [3:  Л.М.Веккер, I-ви том „Психические процессы“,1974г.] 

Проблематиката представлява интерес и в по-широк контекст. През последните няколко години с появата на изкуствен интелект и особено с опитите да бъде създаден синтетичен интелект, темата за придобиване на психичност и особено съзнателност на тези системи е изключително актуална. Прокараният тук ъгъл на зрение е способен да внесе значителна яснота по този въпрос.
Безспорно е наблюдението, че психиката възниква спонтанно, както в еволюционен план, така и в онтогенетичното развитие на организмите. Но,.. на това наблюдение не се обръща особено внимание от страна на теоретиците работещи в психологията и невробиологията. Джон Хопфийлд евристично прави намек, като подчертава, че асоциативната разпределена памет следва да бъде спонтанно свойство на невронните мрежи[footnoteRef:4]. Може да се предположи, че между спонтанността на асоциативната разпределена памет и спонтанността на появата на психичното съществува връзка и тя трябва да се изследва и демонстрира. [4:  Тэнк Д.У., Хопфилд Д.Дж., Колективные вычисления в нейроподобных электронных схемах,сп.“В мире науки“, 1988г., №2, стр. 51.      («Scientific American», 1987,№6, v.257)] 

Философско-методологическата концепция[footnoteRef:5] на В.И. Кремянски, която за пръв път въвежда новото понятие „системи от информация“ обвързва този тип системи с явлението памет. Конкретното извеждане на типа система от информация от характеристиките на реализираната памет е съществено и много показателно, но то е направено значително по-късно[footnoteRef:6]. В тази статия, опирайки се на постигнати резултати от предишните анализи се опитвам да доразвия и уточня характера на психиката, като система от информация на базата на определени модели[footnoteRef:7] на разпределената асоциативна памет на невронните мрежи. [5:  Кремянский В.И., Методологические проблемы системного подхода к информации, М., Наука,1977г.]  [6:  Колев Т., Личното безсмъртие без мистика и религия, 2011, Колев Т. „ Философия на технологичното лично безсмъртие“т.1., Модел, 2025.]  [7:  https://tanyukolev.eu/?p=625 , https://subspecieaeternitatis.org/bg/?p=653 ] 

Преди всичко се налага да отбележа и обоснова новият момент: включване на сензорните и ефекторните канали към моделите на асоциативната разпределена памет като неотменим и определящ фактор за този тип памет! 
Тази позиция категорично не се осъзнава в пълен обем при анализа на връзката психика-памет, и разбирането на паметта се обвъзва преди всичко с междуневнното взаимодействие и фиксацията на следите от него. Но ако приемем общото определение за памет: „паметта е предаване на информация по канала на времето“[footnoteRef:8], ограничаването върху следите от взаимодействието между невроните се оказва недостатъчно. То е недостатъчно, защото не отчита възпроизвеждането, като неотменим момент на паметта, а това означава, както генерирането на информация (в собствения смисъл на понятието) на базата на сензорния поток, така и проверка и корекция на генерираната информация.  [8:  Веккер Л.М. – „Психични процеси“, т.3(1981).] 

Структурата и организацията на сензорните и ефекторните канали е от ключово значение за представяне на асоциативната разпределена памет, като фукционална система[footnoteRef:9], а заедно с това и на психиката, като самоорганизираща се функционална система от информация! [9:  Анохин П.К., Принципиальные вопросы общей теории функциональных систем, 1973г., https://www.klex.ru/nxn] 

Процесите на самоорганизация и при по-прости системи (равновесни фазови преходи) и при по-сложни системи (неравновесни фазови преходи) започват от някаква, на пръв поглед, незначителна област, но с времето тази област неудържимо нараства и се превръща в доминираща. Кристализацията започва от малки зародишни кристалчета, които бързо се разрастват и образуват поликристалната маса на цялото вещество, което кристализира. При лазерното излъчване, колебанието, което поставя началото на кохерентния лъч се губи в хаоса на всички възможни колебания. Обаче, в условията на преминаващо прага неравновесно напомпване с енергия на средата, въпросното губещо се трептене, сред множеството други, започва бързо да се усилва и се превръща в доминиращ кохерентин лъч, акомулиращ цялата енергия на системата. Има всички логически основания да се предположи, че по аналогичен начин възниква и самоорганизацията на системата „психика“. Разбира се, че когато се говори за „система от информация“, зародишното кристалче или по-точно колебанието, което ще се наложи като доминиращо няма да бъде електромагнитно, а ще бъде „вихър“ от информация. Моделите на асоциативна разпределана памет, които използвам за изходни са богати на подобни „вихри“. А моделът на Т.Кохонен[footnoteRef:10] просто разглежда един такъв вихър, в качеството на елементарна клетка на асоциативната памет, която неизбежно присъства и в представата на Джон Хопфийлд за „колективно изчисление“, като колебание около определен атрактор. В асоциативната разпределена памет на невронните мрежи, представена от модела „спин-стъкло“, атракторите и свързаните с тях колебания на състоянията на системата са неизброимо много, но очевидно, не е без значение изходната точка, от която ще започне самоорганизацията. Дали това ще бъде един или друг атрактор в състоянията на паметта, този факт до голяма степен ще определи целия кластер от състояния, които ще се развият по-късно, а заедно с това и възникващата психика в резултат на тази самоорганизация.   [10:  https://tanyukolev.eu/?p=625 , https://subspecieaeternitatis.org/bg/?p=653] 

Висшите психични функции, като съзнание и самосъзнание се различават достатъчно отчетливо от елементарните психични процеси – усещане, възприятие, емоция и пр., но като начин на съществуване, т.е. в онтологичен план са едно и също. За онтологията на вътрешномозъчните процеси начинът на съществуване на съзнанието не се отличава съществено от този на обикновената психика.[footnoteRef:11] Разбира се, качественият скок при възникване на съзнанието е несъизмеримо по-голям от скока, който го предшетва – от дразнимост към психичност. Съзнателната психика има информационни и управленски (кибернетични) възможности, които и като качество и като количество са несравнимо по-големи от тези на обикновената психика, но въпреки това, съзнанието си остава частен случай на психика. Линията на усъвършенстване на психичното от най-елементарната психика до съзнателната психика е необходимо да бъде разписана в явен вид, за да бъде разбрано явлението. Познавателният процес не може да се случи, ако не се постави началото, т.е. да се формулират точно условията за възникване на най-елементарния психичен субект. Задачата за спонтанното възникване на психичен субект в асоциативна разпределена памет, без еволюционно усъвършенствани апарати от невронни мрежи, може да се постави и по този начин. [11:  Петров С., Методология на субстратния подход, Наука и изкуство, София, 1980г., стр.230.] 

Има наблюдения, с които толкова сме свикнали и приели като даденост, че рядко стават обект на научен анализ и източник на научни изводи. Едно такова наблюдение е спонтанното възникване на психиката в процеса на онтогенезата, от най-елементарната до най-висшата и най-сложната – човешката психика. Счита се за тривиална констатацията, че всеки път, т.е. при всяка онтогенеза психиката възниква спонтанно и е изключително индивидуална, въпреки че се подчинява на общите дадености на вида! Развитието на психиката зависи от „конструкцията“ и степента на развитие на нейния непосредствен носител – нервната система на конкретния индивид, но и от нейното собствено развитие, като система от информация, което е не по-малко значимо. При това, колкото е по-развита тя самата, толкова индивидуалността и оригиналността нарастват. Като своебразен връх на развитие на психичното, човешката психика демонстрира във филогенетичен и в индивидуален план максимална уникалност – съществуване в един единствен неповторим представител. Въпреки опитите да предложат типологизации, класификации и общи описания, категорично няма две еднакви човешки психики! 
Съществува ли обяснение, психологична или психофизиологична теория, в която спонтанното възникване на психиката да е естествено следствие от изходните позиции на теорията, а не като ad hoc хипотеза?; Могат ли спонтанното възникване на психиката и нейната оригиналност и уникалност да бъдат интерпретирани от единни позиции?; Възникването на психиката като система е необходимо свързано с възникването на психичен субект. Може ли да се интерпретира психичния субект в същите изходни позиции и понятия на теорията?
Твърдя, че разгледаните модели[footnoteRef:12] на асоциативна разпределена памет могат успешно да отговорят на поставените въпроси, ако към тях се включат сензорния и ефекторния поток от разнообразие, като естествена част от паметта на невронните мрежи! Това означава не да се анализира конкретното съдържание[footnoteRef:13] на потока от разнообразие, а да бъде отчетена общата му структура, която би могла да има отношение към поставените въпроси. [12:  https://tanyukolev.eu/?p=625 , https://subspecieaeternitatis.org/bg/?p=653]  [13:  Подобен анализ има смисъл за собствено психологическите изследвания, а тук търсим връзката с всяко психично.] 

Представата, която изграждат моделите на асоциативна разпределена памет директно водят до извода, че постъпващият сензорен поток (от външната, но и от вътрешната среда!) предизвиква промени в „ландшафта на паметта“.  Заедно със сензорния поток се появяват „долините“ (т.е. „атракторите“), които съответстват на фиксацията на първите по-трайни и повтарящи се въздействия. Емпиричните наблюдения при някои видове показват, че първите фиксирани дразнения имат важно значение за формиране на поведението на индивида, защото те са първите опорни точки на паметта за разпознаване на постъпващия в последствие сензорен поток. Около тези първи атрактори се формира първото разпознаване, генерализация и пр.. Явлението импринтинг[footnoteRef:14] е подробно описано и изследвано и се оказва, че при някои видове то играе изключително важна роля за формиране на психиката и поведението. Но значението на най-първите следи от сензорно въздействие не бива да се преувеличава! Непрекъснатият сензорен поток и стремежът към адекватност на поведението спрямо средата - вътрешна и външна, при по-развитите психики заличават важното значение на първите въздействия и първите фиксирани следи. При това, същите тези фактори успяват да изтъкнат друга съществена първична структура, която не отрича ефектите на импринтига, а ги вписва в себе си. [14:  Horn Gabriel, Memory, Imprinting, and the Brain, Oxford Press, 1985, (руски превод: Память, импринтинг и мозг (Исследование механизмов),1988г.)] 

Интуитивната хипотеза тук е, че сензорния поток и неговата задължителна обща структура имат определяща роля за възникване на психиката, независимо от нивото на еволюционно усъвършенстване на видовете. Еволюционните придобивки имат значение за видовете психика, а не толкова за възникване на психиката в най-общ смисъл. За възникване на психичното са отговорни два компонента: наличието на асоциативна разпределена памет обособена в централизиран вид и периферия под формата на сензори и ефектори. Ще покажа, че като се борави с понятията и свойствата на моделите на асоциативната разпределена памет може естествено и логично да се премине към понятията и свойствата на най-общото разбиране за психично.
Новото (или находката!) се състои в това, че в една такава проста система се забелязва обща задължителна особеност. Въпреки изключителното разнообразие на сензорния поток, при всеки индивидуален случай на спонтанно възникване на психика, има и нещо със сигурност неизменно, устойчиво и повтарящо се. Можем да го изразим така: 
Сигналите, които постъпват от всички сензори се формират в точно определена „координатна система“, която е конкретния индивидуален организъм с неговата нервна система и неговата периферия. Въпросната координатна система е строго индивидуално условие за възприемането на въздействията и тяхната интерпретация. 
Разбира се, изразът „координатна система“ е метафоричен, взаимстван от геометрията и физиката. Той означава, че всички сензори принадлежат на точно определен индивид, който има точно определена позиция в пространството и времето, а сензорите му имат определена модалност. Но аналогията с понятието „координатна система“ е съществена, защото в единия и другия случай има начало на измеренията. Освен стандартните измерения на време и пространство с добре фиксирана нулева точка, тази нулева точка е началото на останалите измерения, които са фиксирани от различните сетива: тактилни, зрителни, слухови, топлинни, аромати и пр. Координатната система е многомерна и броят на измеренията се определя освен от геометричните измерения и от наличните сензорни модалности. Нулевата точка се определя от появата на индивида.[footnoteRef:15] [15:  Появата може да бъде раждане, излюпване, ...всички видове размножение на видовете обладаващи психика, както и създаване на изкуствена нервна система на базата на субстрат различен от биологичния ( нейроморфни чипове свързани с подходящи сензори и ефектори от небиологичен тип.)] 

Индивидът извършва движение в пространство-времето, а заедно с това и неговата координатната система. Потокът от разнообразие постъпващ от сензорите, заедно с ефектите от собственото поведение се възприема и оценя винаги спрямо неговата обобщена многомерна координатна система. Средата (външна и вътрешна за индивида) задължително включва определени повтарящи се и относително неизменни дразнители. Тези „константни“ дразнители от своя страна предоставят възможност за проявяване и оценка на индивидуалната „координатна система“ в системата на паметта. Става дума за това, че постояните дразнители непременно създават свои атрактори в енерго-информационната повърхност на свободната енергия на невронната мрежа. Но множеството от тези атрактори съдържа в неявен вид информация за „координатната система“, която отразява въздействията. Може да се каже, че сумарното действие на тези относително постоянни въздействия предизвиква общо интегрирано огъване на енерго-информационната повърхност и формиране на допълнителна долина. Достатъчно продължителното въздействие върху паметта  формира, заедно с „константните, повтарящи се“ атрактори, самостоятелен атрактор на самата многомерна координатна система.  Потокът от разнообразие постъпващ в асоциативната памет, съдържа в себе си достатъчно информация за възприемащата и оценяща „координатната система“, което води до формиране на косвена, но много съществена паметова следа – атрактора на самата „координатна система“.[footnoteRef:16]  [16:  Пример за поясняване: Тяло извършва механично движение и описва някаква траектория. Допуска се, че прави периодично снимки на заобикалящато го средата. Непрекъснато или снимането с достатъчна честота ще предостави серия снимки, които съдържат информация за околната среда, но и  информация, по която може да се възстанови траекторията на тялото. Всяка снимка, съдържа фиксиран пейзаж от средата, но тя в неявен вид носи информация и за мястото от където е направена тази снимка. Множеството снимки,(или потокът от снимки) направени в движение, по фиксирани постоянни репери, определя точно и лесно движението на фотографа - как се движи, къде точно се намира спрямо фотографирания пейзаж, какви са конкретните количествени параметри на движението. Известно е, че асоциативната разпределена памет е в състояние да извършва подобни обобщения и да решава успешно подобни задачи!] 

Потокът от сензорни въздействия съдържа във всяка една своя част и във всеки един момент информацията, че той е създаден от една и съща система от сензори, определена еднозначно в пространството, времето и всички оси свързани с различните сензорни моделности. Някои от „осите“ са насочени към вътрешната среда за организма, други отразяват външната среда и собственото поведение в нея. На лице е обратната връзка с ефекториния апарат (мускули, жлези и пр.) и отразяване на пространство-времеви ефекти от извършваното движение. Асоциативна разпределана памет снабдена със сензори и ефектори притежава всички условия да формира устойчива паметова следа за повтарящите се въздействия от външната среда, но също така за „себе си“, за своята вътрешна среда. Централна роля в този процес играе свойството на асоциативната разпределена памет да прави обобщения и да формира прототипи.[footnoteRef:17] Ако се съпостави постояният компонент на сензорния поток ( генериращата го координатна система) със свойството на асоциативната памет не само да фиксира постъпващите образи, но да създава прототипи, т.е. да обобщава, да намира общото в образите, които се запаметяват се оформя се интересна картина на процеса. Той не протича като еднократен акт, линейно, а в обратна връзка и подобно на „вихър“ от асоциации. При това, всеки междинен резултат отново се запаметява и извиква, нови и нови асоциации (моделът на Кохонен!), тъй като в нормални условия сензорният поток е непрекъснат. Неизбежно, с течение на времето, при натрупване на достатъчно следи и тяхното асоциативно „вихрово превъртане“, в паметта ще се формира „долина“, която ще съответства на „координатната система“.  [17:  J. Hopfield, D. Tank, Collective Computation With Continuous Variables, DOI:10.1007/978-3-642-82657-3_16 ,1986, Hayden McAlister, Anthony Robins, Lech Szymanski, Prototype Analysis in Hopfield Networks with Hebbian Learning, 2024, Chris Gorman, Anthony Robins, Alistair Knott, Hopfield networks as a model of prototype-based category learning: A method to distinguish trained, spurious, and prototypical attractors,2017, v.91, p. 76-84,…
] 

Ще „изплува“ и ще се утвърди нов прототип, който е качествено различен от всички останали.
 Този обобщен и първичен прототип ще е резултат на това, че всички запаметени въздействия са създадени и интерпретирани в конкретната и уникална „координатна система“ на индивида. Това е общият аспект на всички постъпили в паметта въздействия от самото начало на нейното фунциониране. Веднъж възникнал, „прототипът“ на конкретната „координатна система“ в асоциативната памет ще се самофокусира и задълбочава при всяко постъпващо следващо въздействие. „Задълбочаването“ може да се приеме в прекия и преносния смисъл, защото формиралата се „долина“ в енерго-информационния ландшафт на асоциативната памет ще бъде най-дълбоката и най-трайна следа. Освен това тя ще бъде общия „предшественик“на всички следващи състояния на паметта при понижаване на температурата на мрежата.
В понятията на модела на Кохонен за асоциативна памет, това означава, че ще се появи един постоянен и повтарящ се при всяка асоциация кръг и това ще бъде кръгът на „конкретната координатна система“, в която възникват всички образи!

Фиг.№1
Линията S (оцветена в ярко жълто) ще съпътства, както въздействието K(t), така и неговия контекст C(t), а също и резултата R(t), които, като тройка, трябва да бъдат отново подадени на входа и запаметени. Това се отнася за всички следващи тройки във възникналия асоциативен „вихар“. Но това означава, че всички асоциативни вихри биват съпровождани от един неизменно повтарящ се кръг...и това е кръгът свързан с конкретната „координатна система“, притежание на конкретния индивид.
Колкото повече време асоциативната памет функционира и се обогатява по съдържание, толкова асоциативният кръг (или вихар!) свързан с конкретната координатна система се утвърждава като най-значим и основен атрактор в паметта. Асоциативният вихър свързан с него се превръща главен, определящ и съпътстващ всички останали! Освен, че се превръща в най-голямата по площ и най-дълбока долина в енерго-информационната повърхност, тази, формирана от конкретния сензорен поток особеност, става и функционално незаменима. Процесът на разпознаване на постъпващите през сензорите въздействия се осъществява през серия от асоциации, които задължително преминават през тази най-дълбока долина. Веднъж възникнала в паметта фиксираната долина става пресечна точка на всички нововъзникнали вихри и осъществява и разпознаването на следващите въздействия, както и подредбата на разпознатите образи в йерархията на паметта. Цялата система от информация израства около него и чрез този основен атрактор.
Възникването[footnoteRef:18] на постоянният асоциативен кръг и свързаната с него най-крупна долина в асоциативната разпределена памет е процес, който е неизбежен за този тип запаметеваща система. Нещо повече, с всяко следващо въздействие върху сензорите, той става още по-дълбок и траен, а заедно с това и „предпочитан“ при интерпретацията на всеки нов образ. А спонтанното възникване на този главен „асоциативен вихър“ е неизбежно, тъй като всички сигнали идващи от сензорите носят общия отпечатък на „координатната система“ свързана с конкретния индивид. [18:  Не веднага, а след достатъчно натрупване на образи и процес на обобщение и припокриване на образите , той „изплува“ и става водещ, основен и доминиращ!] 

Става дума за непрекъснат процес на промени, който формира активно асоциативната памет, като променя съдържанието на паметовото пространство. Първите запаметени следи от въздействията постепенно проявяват най-значимата следа – оставена от съществуващата конкретна координатна система. С времето тя става най-трайна и най-дълбока и основна за разпознаване на всяко следващо въздействие. Промените се извършват в посока на диференциация на йерархическото дърво от състояния на паметта и появата на нови долини и нови нива в него, но всички те са „потомци“ на началния прототип на координатната система и свързания с нея първичен атрактор. Възниква една долина, която е определяща за индивидуалната конкретна система на психиката и дава началото на кластер от състояния, (йерархично дърво от състояния), при промяна на температурата. Но не бива да се забравя, че състоянията на това йерархично дърво в „дълбочина“ при всяко незначително падане на температурата с ẟТ  са на практика безкрайно много.[footnoteRef:19] С понижаване на температурата всяко от възникващите нови състояния  непрекъснато се разделя на все нови и нови потомци. Този процес на разклоняване продължава до нулеви температури и дървото от състояния има свойството самоподобие. Реално наблюдаемите явления се определят само от тази ограничена област на фазовото пространство. Ако искаме да разберем или количествено да изчислим нещо, което се наблюдава ще се наложи да се ограничим до тази част от пространството на състоянията. Но в тази долина, при определена температура е скрито цяло невидимо огромно йерархично дърво от състояния, което се проявява при понижаване на температурата до нула. Тези „потомци“ са определящи за явленията наблюдавани при конкретната система на паметта.[footnoteRef:20] [19:  Доценко В.С., Автореферат на дисертация “Физика на спин-стъклата и невронни мрежи“, Институт по теоретична физика „Л.Д.Ландау“, РАН, 1994г., Числото на състоянията само на един кластер е астрономическо.
]  [20:  Доценко В.С., Автореферат на дисертация „ Физика спиновых стекол и нейронных сетей“,1994, в Институте теоретической физики имени Л.Д. Ландау РАН.] 

Фиг.№2
Важна особеност е, че след началото на процеса на формиране на следи в паметта, чрез този най-дълбок атрактор, започва да функционира главен асоциативен кръг, който е непрекъснато активен, защото се активира при всяка асоциация. Всеки елементарен процес на разпознаване е или намиране на нещо близко и общо до образ, който е наличен в паметта или ако е несъпоставимо с нищо – създава се нова долина. Но процесът на разпознаване протича в рамките на кластера формиран от атрактора на координатната система. Процесът на разпознаване превръща постъпващото разнообразие в информация в собствен смисъл, защото съдържанието се оценя спрямо наличния кластер. Възникването на този главен асоциативен кръг, а заедно с него и изграждането на цялата система на асоциативната памет неизбежно носи неговия отпечатък. 
Докато частта от паметта формирана преди възникване на въпросния атрактор може да се интерпретира като неврологична, то паметта, която се формира след неговото възникване има други качества и може да се счита за психична памет! 
Съвсем основателно този постоянно активен кръг в асоциативната памет и най-трайно и дълбоко фиксирана паметова следа може да се съпостави с понятието „психичен субект“! Субектът не е само най-дълбоката, най-трайна следа в паметта, но и процес на разпознаване, класификация и подредба на постъпващите въздействия и разширяване на самата памет. Най-динамичната и незаменима подсистема в цялата система от информация. Именно тя превръща сензорния поток от разнообразие в „информация в чист вид“[footnoteRef:21], при което се наблюдават всички свойства присъщи на психичното – проециране, идеален психичен образ, активност, която не се свежда до активността в средата, а собствена „свободна“активност и пр. [21:  Дубровский Д.И., Информация, сознание, мозг, М., 1980, Проблема идеального, Мысль, 1983.] 

По същество, формирането на паметта като система, след възникване на психичния субект и с негова помощ, е преход от физиологично към психично. Преход от дразнение и рефлекс към психичен образ и психична памет. Паметта, която до този момент е била неврологична, след появата на този постоянен асоциативен вихър вече се превръща в психична. Ето причините:
*1.
Самоорганизация настъпва при наличие на няколко условия добре описани в редица публикации.[footnoteRef:22]Те са: [22:  Glansdorff, P. & Prigogine, I. , „Thermodynamic Theory of Structure, Stability and Fluctuations“ (1971); Nicolis, G. & Prigogine, I. „Self-Organization in Non-Equilibrium Systems“(1977); Haken, H., „Synergetics: An Introduction“ (1977); Nicolis, G. & Prigogine, I., Exploring complexity,1989; Эбелинг В., Образования структур при необратимых процессах, М.,1979г(Ebeling V., Formed structures in irreversible processes, M., 1979)] 

	- Системата е отворена в термодинамичен смисъл, т.е. обменя вещество и/или енергия със средата;
	- Динамическите уравнения описващи системата са нелинейни;
	- Отклонението от равновесие превишава определени критични стойности;
- Елементите проявяват кооперативно ( кохерентно, съгласувано)   поведение.
Всяко едно от тези условия трябва да получи интерпретация от гледна точка на концепцията за системност на информацията, за да може да се говори за самоорганизация на информацията и възникване на самоорганизираща се система от информация от определен тип. Асоциативната разпределена памет е някакво запаметено разнообразие, но трябва да се покаже, че тя може да се разглежда като функционална самоорганизираща се система от информация[footnoteRef:23]. Условията са изведени за физически системи, но тъй като процесите на самоорганизация са субстратно независими[footnoteRef:24] то те с успех могат да се приложат не само за структурни, но и за хиперструктурни процеси, т.е. за явление като сигнали и информация. [23:  Информация в собствен смисъл, при която съдържанието е определящо, а не само количеството.]  [24:  Тезата, че процесите на самоорганизация са субстратно независими (т.е. подчиняват се на универсални математически и физични закони, независимо дали средата е физична, химична, биологична, социална или изчислителна), е основополагаща теза на няколко интердисциплинарни науки: синергетика, теория на хаоса, теория на сложните системи и кибернетика.] 

Първо условие: Системата е отворена в термодинамичен смисъл.
	Системата от информация, като се има предвид нейния субстрат е отворена в термодинамичен смисъл, защото обменя разнообразие със средата чрез сензорите и ефекторните органи. Нейният „субстрат“ е именно разнообразието ( и информацията като отразено разнообразие). Не е важно от какви елементи е изградена системата, самоорганизацията настъпва независимо от „материала“ на елементите. При системите от информация се проявява субстратна независимост на втора степен, защото информацията може да се кодира и прекодира в различни субстратни ностели.
	Второ условие:Динамическите уравнения описващи системата са нелинейни.
	Нелинейността е проявена ясно даже на ниво „елементарната клетка“(или атом!) на асоциативната памет. Елементарната клетка на асоциативната памет в модела на Кохонен е построена на добре изразена обратна връзка и не би могла да функционира без нея. Нелинейността е в природата на асоциативната памет. „Спин-стъклото“ като термодинамическа система е неергодична. При температури по-ниски от критичната и има добре изразена памет и историчност в поведението на величините, които го описват, а това означава и добре изразена нелинейност, а това е същността на модела.
	Трето условие: Отклонението от равновесие превишава определени критични стойности.
	Това условие се отнася пряко към количествените характеристики на сензорния поток от разнообразие. Като количество и качество сензорният поток към паметта е необходимо да не пада под определена критична стойност. От експериментите по сензорна депривация[footnoteRef:25], това условие е проверено многократно. Халюцинациите и другите аномални ефекти при сензорната депривация настъпват след ограничаване на сензорния поток до нива, които могат да се тълкуват като праг. Само когато степента на изолация на индивида постигне нужното ниво се наблюдават аномалии в психиката. Може да се предположи, че това е „долната критична граница“ на количеството разнообразие постъпващо към системата. Вероятно има и „горна граница“ на същия поток, който би предизвикал друг режим на фунциониране на психиката.[footnoteRef:26] [25:  John P. Zubek, Fifteen Years of Research" (1969); John C. Lilly, "The Deep Self: Profound Relaxation and the Tank Isolation Experience" (1977);]  [26:  Не са ми известни подобни изследвания.] 

	Четвърто условие:Елементите проявяват кооперативно ( кохерентно, съгласувано)   поведение.
За физическите системи това условие се изпълнява почти автоматично, защото всички те са изградени от определени градивни частици – атоми, молекули и пр., които по природа са кватово-механични обекти. Квантовата механика така или иначе опира до „единното безмеханизмово неразложимо цяло“ в света, така че градивните частици имат единна природа и единна основа, която при определени условия се проявява. Но разнообразието и особено разнообразието разбирано като съдържание, т.е. информацията в собствен смисъл не е квантовомеханично явление. Четвъртото условие изисква по-подробен анализ за да бъде разбрана самоорганизацията при възникване на системи от информация.
Анализът може да започне с основната теза на впечатляващата статия[footnoteRef:27] на М.Бушев, в която той отстоява тезата, че квантовата механика не е само теория на микрообектите, а има и макроскопическа същност. Бушев започва с критика на схващането ( развито от П.Дирак), че микрообект и квантов обект са едно и също нещо. Но в действителност, понятието квантов обект е значително по-широко и обхваща не само микрообектите, но и макрообекти и дори мегаобекти с астрономически мащаби. Примери за макроквантови обекти са: свръхпроводимостта, свръхфлуидността, квантовите вихри, лазерното излъчване, ефекта на Джозефсън и др. и в значително по-общ план наличието на далечен порядък в системите. Като провежда внимателен и подробен анализ на изброените явления М.Бушев стига до извода, че природата на всички тези явления е проява на една и съща обща закономерност, която лежи в основата на съвременната квантова механика: [27:  Бушев М., Макроскопична същност на квантовата механика, сб. Методологически проблеми на квантовата механика, София, 1979г.,стр.132 – 148.] 

 „Колкото и различни да изглеждат явленията на квантовата макрофизика, тяхната същност се оказва една – това е далечния порядък, при който законите на квантовата механика вземат връх над законите на случая. Макросъстоянието на системата е многократно, макроскопично повторение на едно квантовомеханично микросъстояние. В новото състояние системата преминава спонтанно, като едно цяло...“[footnoteRef:28] [28:  Бушев М., Макроскопична същност на квантовата механика, сб. Методологически проблеми на квантовата механика, София, 1979г.,стр.132 – 148., стр.146.] 

Условието за кохерентно (кооперативно, съгласувано!) поведение на елементите е в същност дълбоката причина на възникване на структури при дисипативните системи в условие на силно неравновесие. При силно неравновесните условия (критични потоци от вещество или енергия)  се проявява  единната кватовомеханична природа на елементите (атоми, молекули при физическите системи), които реагират по единен (кохерентен) начин на въздействието. Без позоваването на единната природа на молекулите, възникването на порядък и структури при конвективните клетки на Бенар, която е типична потокова самоорганизираща се система, изглежда невъзможно чудо. Клони към нула вероятността милиарди молекули да се движат корелирано и съгласувано, без пряко да си взаимодействат. Далечният порядък, където и да се проявява, е следствие, резултат от действието на механизъм, който очевидно трябва да е заложен в свойствата на самите частици, съставящи системата[footnoteRef:29].  [29:  Бушев М., пак там.! Това разбиране е заложено и в по-късната монография на Бушев „Синергетика“,У-ко издателство“Св.Кл.Охридски“,1992г.] 

	Ако се приеме позицията на Бушев, за понятието самоорганизация на информацията е необходимо специално да се разтълкува „квантовото“ единно основание за протичане на самоорганизация. За „вихрите“ от асоциации и тяхната самоорганизация е от първостепенно значение да се разкрие причината за тяхната „кохерентност“. По същество това е най-същественото основание за спонтанното възникване в паметта на психичната система от информация.
	Съдържанието на всяка единица информация ( не като бит, като порция разнообразие, като вълнов фронт от обект) винаги носи в себе си и особеностите на системата, която възприема. Системата, която възприема, е многомерната координатна система на индивида, която формира особената и най-дълбока „долина“ в ланшафта на асоциативната памет. С всяка нова порция разнообразие и с всеки процес на разпознаване и обобщение, тази долина става по-дълбока. Кластерът на нейното йерархическо дърво, при цикличното движение на температурата, с повече разклонения и нови нива. Разпознатото съдържание в потока от разнообразие се сепарира, класифицира и обобщава от единна позиция и се превръща в информация. Тази информация е подредена и попълва формиращата се цялостната картина на средата (вътрешна и външна), която става с времето по-прецизна и богата. Постъпващите в паметта единици разнообразие, (като вълнови фронтове, база за възникване на образи) имат единна природа и единно основание и то се дължи на вече формиралото се „зародишно кристалче“ - атракторът на конкретната координатна система на индивида, която се превъръща в субект. Точно тази област от състоянията на асоциативната разпределена памет разпознава, класифицира, превръща постъпващото разнообразие в конкретни порции информация с единно основание. Тази долина в паметта е уникалена със своите пространство-времеви определености и сензорни моделности и е единното основание на всяка порция информация, която претърпява фазов преход и се превръща в система от информация. Точно това е „квантовото единно основание“ за потока от разнообразие постъпващ от сензорите, които го превръщат в „кохерентна“ структура за нововъзникналия субект. Процесът се реализира в неравновесните условия на потока от разнообразие. Порциите разнообразие се съгласуват на базата на своето единно основание – възникването им именно в тази „координатна система“ и разкодирането им в нея, и стават „кохерентни“ спрямо нея. Проявява се в явен вид тяхно единно основание и те формират единна картина, за този, а не друг субект. Процесът на самоорганизация на порциите разнообразие означава декодиране, т.е. съпоставка с наличната картина на действителността и запаметяване – превръщането им с в паметови следи. Но тези паметови следи са подредени о организирани по информационно съдържание и обслужват именно този, а не друг субект, затова са информация за субекта. При това - информация в „чист вид“, под формата на картина на действителността, която се допълва и прецизира непрекъснато. Формира се структура от информация, а това означава специфична подредба и обобщение, съобразно единното основание – субекта. Протича разпознаване и сепариране на новопостъпващата информация, която се запаметява във вече готовите „долини- образи“ или създава нови, ако постъпващото въздействие е абсолютно непознато. Изгражда се ултраметрично йерархично дърво на базата на припокриването на запаметени въздействия, които стават психични образи, свързани в цялостна картина!
	Цялостната картина на вътрешната и външната действителност се проявява в процеса на температурната динамика на системата. А температурната динамика на системата зависи от една страна от постъпващия поток от разнообразие, който повишава температурата. И от друга, от активното действие на паметта, като „процесор“, извършваща  сепариране, разпознаване, обобщение и понижаване на температурата. Процесът е цикличен – непрекъснато повишаване и понижаване на температурата, а той от своя страна задейства множество асоциации, които по своята природа също са кръгови или „вихрови“. От всички асоциативни вихри има един, който е постоянен, централен, водещ и свързан с всички останали. Именно той може да бъде интерпретиран, като присъствието на психически „субект“, който съществува заедно и успоредно с всички други асоциации. Централната клетка, около която възникват всички останали представлява и основен „двигател“ на целия процес на самоорганизация. Всяка поточна „клетка от информация“ съдържа в себе си общото за всички основние – именно този, а не друг субект.[footnoteRef:30] [30:  Има изразена аналогия със самоорганизацията на биологичните клетки, които се организират в тъкани и органи. Общото при всички клетки е генетичната информация... При психичните образи, които се самоорганизират в обща картина е наличието на психичен субект, който е общ за всички паметови следи в системата на психичната памет.] 


	*2. 
	Процесът на самоорганизация на информацията в асоциативната разпределена памет започва от областта от състояния на паметта, която нарекох „атрактор на координатната система“. До голяма степен аналогията със зародишния кристал в процеса на кристализация е оправдана, но в случая на фазов преход в неврологичната памет има особеност, която непременно трябва да се изтъкне още в началото. Задължителната обща структура на сензорите и ефекторите има още една особеност, която трябва да бъде отчетена. Част от сензорите и ефекторите са насочени към външната среда за съответния организъм, а друга част са насочени към неговата вътрешната среда, към хомеостазиса, подготовката и реализация на поведение. Делението на сензорите и ефекторите по насоченост се оказва важно за формирането на психиката като самоорганизираща се система от информация.
	Вероятно още в първите „потомци“ от йерархията на състоянията на кластера психика е направена разлика между потокът от разнообразие от вътрешната среда, от този постъпващ от външната среда. Разпознаването на сигналите като различни, по критерия „вътрешни“ и „външни“ е първото условие за възникване на психическото явление „чувство за себе си“ и формиране на информация за граница между организма и външната среда. Атракторът на координатната система придобива „чувство за себе си“, качество силно отличаващо го от всички останали атрактори в паметта. Възникването на „чувство за себе си“ напълно оправдава наричането на този атрактор „психичен субект“. Разбира се, чувството за себе си в еволюционния процес придобива редица усъвършенствания и се проявява на ниво висши животни и човек като самосъзнание, т.е. „Аз“. По-същество, на базата на същите особености на системата на паметта, при човека възниква още една граница – границата между психика и организъм, не само между организъм и външна среда.
	Усещането за себе си позволява на еволюционния процес да утвърди система на поущрение и наказание, която се изразява във възникване на положителни и отрицателни емоции. Подробности за тази мотивираща система от гледна точка на системно-информационния подход могат да се намерят в публикациите[footnoteRef:31] на П.В.Симонов. За този анализ е от важно значение, че възникващата в паметта психика не е само самоорганизираща се система от информация, а е функционална[footnoteRef:32] самоорганизираща се система от информация, която обслужва оцеляването на организма и себе си. Функционалността означава задействане на обратна връзка в процеса на еволюционно усъвършенстване на базата на постигане на определен резултат. Не еднократен акт на самоорганизация както в онтогенетичен план, така и във филогенетичен план. Постигането на определен резултат се оказва възлово за възникване, съществуване и развитие на системата. Резултатът винаги има конкретни проявления и измерения. [31: сб. Экспериментальная нейрофизиология эмоций,1972., Симонов П.В., Эмоциональный мозг, Наука, М., 1981, „Мотивированный мозг“ (1987), „Созидающий мозг“ (1993)]  [32:  Анохин П.К., Принципиальные вопросы общей теории функциональн систем, 1973г., Принципы системной организации функций. М., ´Наука, 1973, с. 5-61. https://www.leonarus.ru/wp-content/uploads/Functional.pdf ] 

	*3.
	Най-важният резултат от съществуването и функционирането на асоциативната разпределена памет е възникване на своеобразна картина на вътрешната и външната действителност за системата. Природата на асоциативността е такава, че всички състояния на паметта имат определено припокриване, т.е. нещо общо някаква връзка по някакви критерии. Като се прибави йерархичната организация и различната степен на обобщение – изработване на прототипи с различна степен на общност, представата за йерархичното дърво, което възниква с начало атрактора на „координатната система“ не е нищо друго освен картина на действителността, която се разкрива за тази координатна система. Картина, която се попълва непрекъснато с всеки акт на запаметяване, картина която търпи обобщения на различни нива и се проверява за адекватност в процеса на оцеляване на цялостната система.
Същността на картината на действителността, която се формира в асоциативната разпределена памет, претърпяваща фазов преход и превръщаща се в психика, най-добре се разкрива на примера на явлението психична проекция. Както подчертава Л.М. Веккер, в най-простия психичен процес – усещането, на принципа или всичко или нищо, вече се проявява този “ултраспецифичен и извънредно загадъчен пространствен признак на психичното” – проекцията.[footnoteRef:33] Тази особеност е забелязана отдавна от философи, психолози и физиолози и привлича вниманието им и до днес. Процесите, които се извършват в органа на психиката, се представят като събития, които се разиграват извън този орган – в реалното пространство и време, в пространството на обектите, което явно не съвпада с пространството на органа. Има и други случаи на възпроизвеждане на качествата на един обект в друг. Да речем моделирането, създаването модели, макети и пр., но този тип възпроизвеждане не улавя спецификата на психичното възпроизвеждане. Уникалността на психичния образ е в това, че възниквайки в органа на психиката, той се проецира, т.е. наслагва върху реалните обекти, който възпроизвежда с някаква степен на точност, както и пространство-времевите отношения между същите обекти, реализирайки “сцена” с определена ширина и дълбочина, но е „виртуален“ или „мним“, не е от вещество или каквато и да било друга материя. [33:  Веккер Л.М., Психические процессы, т.1, Лен. ,1974г., стр.12] 

Явлението проециране, като характеристика на психичното се демонстрира добре на примери със зрително възприятие, заедно със зрителни илюзии, които ясно показват разликата между реалност и проецирания психичен образ[footnoteRef:34]. Проецирането присъства в най-първичните форми на психично, такива, като тактилното усещане. Тя възниква на самата граница на психичното, заедно със самия психичен процес и по-късно при развитието на психиката, просто търпи определени модификации и по-голяма яснота и изразителност. Явлението е добре описано и при регистрацията на оптическите илюзии са извършени строги измервания и приведени сериозни доказателства! Но аз не познавам публикации, в който да е дадено смислено и логически последователно обяснение, още повече то да е свързано с теория на асоциативната памет на невронните мрежи!  [34:  сб. Восприятие, М., Мир, 1974г., стр.262 -274 ; Рок И., Введение в зрительное восприятие, т.1.,М., 1980г.,стр.57.всички знаем, че Луната на хоризонта е много по-голяма от Луната в зенита, но малко хора си дават сметка, че тази разлика не се дължи на оптически ефект, а на това как нашата нервна система, осъществявайки зрително възприятие проецира образа на Луната върху небето! Направените строги измервания, показват, че оптическият образ на Луната е еднакъв на хоризонта и в зенита, но психическият образ, който се проецира върху реалната Луна е различен, съобразен с фона.] 

От гледна точка на фиксираните модели на асоциативната разпределена памет, която е претърпяла процес на самоорганизация, разбирана като функционална система от информация, може да се формулира достатъчно ясна и логична идея за обяснение, която би могла да се уточнява и развива в последствие в детайли! 
Необходимо е да се припомни схемата на Кохонен, която илюстрира асоциативно запаметяване и възпроизвеждане при холографския процес. . Разбира се, че тук акцента е „асоциативна памет“, а не нейната конкретна реализация като холографен процес. Холографията просто визуализира особеността!
При демонстрираното асоциативно запомняне на двата обекта А/ и В/ и при 
възпроизвеждане на В/ посредством следата върху холограмата и отразения от А/ лъч, възниква фантомно изображение, но не на произволно място в пространството, а точно там и точно в тези размери и особености, където се е намирал обекта В/.
Ще подчертая, че за да се възприеме фантомното изображение, е необходим наблюдател! За схемите, посочени като пример наблюдателят е външен...това е експериментатора.
[image: ]
                а/                                                              б/
Фиг.№3[footnoteRef:35] [35:  Схемата в частта а/ отразява реален експеримент и е взета от Collier R.J., Burchardt Ch. B., Lin L.H. , Optical Holography, 1971, стр.433; схемата в частта б/ е схематично отразен същия експеримент на асоциативна памет взаимстван от Кохонен Т., Ассоциативная память, Мир, 1980, стр.( Kohonen Teuvo, Associative Memory, A System-Theoretical Approach, Springer-Verlag, 1978; 
] 

Процесът на възпроизвеждане на обекта В/ е типично проециране. Образът на В е точно на мястото, където се е намирал обекта В и съвпада по размери с реалния обект. Процесът силно напомня за психичното проециране, но разбира се, не е психично проециране. Обаче, в него се съдържа евристиката на обяснението на психичното проециране! Може би, по-точната дума е елементарният процес, върху който по-късно възниква  цялостното психично проециране! Действително на схемата е отразен един елементарен процес на асоциативно запаметяване и възпроизвеждане, в който е ясно демонстрирано, че дори в такава елементарна форма, асоциативния процес има свойство, което има най-съществените характерни черти на психичното проециране. Най-важното в този елементарен процес е асоциативната памет, а не толкова холографската плака. За да се получи ефекта е съществен кодът запаметената върху плаката информация. ( Това е информацията от интерференцията на двата вълнови фронта идващи от обект А/ и от обект В/., превърнати в интерференчна паметова следа.) Холографният модел на асоциативната разпределена памет може да се разглежда като „първо преближение“ на модела „спин-стъкло“ на същата тази памет. Процесите на кодиране на паметовите следи са аналогични, но в модела „спин-стъкло“ на паметта е внесена динамика и каскада от неравновесни фазови преходи, които осигуряват самоорганизацията и колективното изчисление в паметта. Логично е да се опита да се развие представата по-подробно в по-прецизния модел на асоциативна памет, получен на базата на уникалните свойства на фазата „спин-стъкло“.
Може да се започне от етапа на съпоставка между запаметените въздействия и новопостъпващото въздействие. Фактически, това е процес на разпознаване, при който чрез колективно изчисление новото въздействие се сепарира и се съпоставя с наличните атрактори в паметта. Ще насоча вниманието към факта, че това не са всички възможни атрактори в цялата памет, а само тези, които са отразени в йерархичното дърво от състояния на формирания атрактор на координатната система на индивида, т.е. възникналия психичен субект. Възможни са две позиции: или разпознаване (пълно или частично) и причисляване на това въздействие към вече фиксираните в паметта; или въздействието е абсолютно непознато и тогава то предизвиква нова „долина“. Разпознаването е типичен асоциативен „вихров“ процес, който преминава, като
активация на „информационни клетки“ или „информационни цикли“ най-напред през прототипи, след това през по-детайлни конкретизации. Многократно, „температурата“ най-напред се покачва (защото въздействието е шум!), след това пада, защото системата спонтанно, чрез колективното изчисление намира пътя към „долината“ съдържаща цялата информация. Скоростта на неврофизиологическите процеси в невронната мрежа определя скоростта на оборотите на информационните клетки и откриването на необходимата долина. Отношение към протичане на този процес има и съотношението на активните информационни вихри (или клетки) към слабоактивните но все пак в движение информационни вихри. Важен момент е цялото количество памет, т.е. броя на фиксираните следи в асоциативната памет, което определя обема на слабоактивните информационни вихри (т.е. обема на подсъзнанието и подсъзнателните нагласи).[footnoteRef:36] Разпознато въздействие от сензорите се превръща в информация за психическия субект, защото му е намерено мястото в съществуващата вече картина и са оценени неговите количествени характеристики. Заедно с процеса на разпознаване е възникнала  информация в „чист“ вид, защото въздействието е оценено, класифицирано по качество, както и по пространство-времеви параметри във вече съществуващата система от информация на субекта. Това е пространство-времевата картина на ситуацията, в която се намира субекта.  Важно е да се подчертае, че тази информация в „чист“ вид не съществува, като физически образ, а като мним (виртуален) образ, чийто наблюдател е субекта, т.е. възникналата преди това система от информация. „Проецирането“ е процес на съпоставка на съществуващата вече „виртуална“ картина на обстановката изградена от субекта, в която съществува и действа индивида и новопостъпащото въздействие върху сензорите. Новото въздействие предизвиква ново усещане, възприятие и пр, т.е. нова асоциативна обработка в паметта-процесор и  следва отново сравнение и наслагване на образ върху реалната среда, т.е. ново проециране. Проецирането не е еднократен акт, а активно циклично сравняване на постъпващия сензорен поток със системата от информация в паметта. Вероятно „проецирането“ се е оказало най-ефективния начин за бързи и точни  [36:  Към този въпрос ще се върна по-късно и много по-подробно.] 

корекции на поведението адекватни на по-бързи промени в средата, които са важни за оцеляването на индивида.Тук е мястото отново да поставя важните въпроси и техния не съвсем тривиален отговор:
Кой създава „идеалните“ психически образи!? 
Кой изключително бързо разпознава и „декодира“ постъпващата сензорна информация от външната и вътрешната среда, генерира информация в „чист“ вид[footnoteRef:37], т.е. създава психичните образи и ги „проецира“ така, че те адекватно пасват на цялата обстановка, в която действа системата!? [37:  Най-успешното тълкувание на психичното в рамките на информационната парадигма съм срещнал при Д.И. Дубровский на базата на разликата между сигнал носещ информацията и съдържанието на информацията, при което при определени обстоятелства съдържанието на информацията се представя на субекта в „чист“ вид, като сърържание, без характеристиките на сигнала. представени в серия публикации, които могат да бъдат свалени от личния му сайт: Книги Давида Дубровского (dialog21.ru); или https://www.koob.ru/dubrovsky_d/ ] 

На тези въпроси обикновено се дава твърде погрешен и подвеждащ отговор, най-вече от учени материалисти! Отговорът обикновено е: това е централната нервна система - мозъкът, или негови специфични невронните мрежи ! ( И се прави уговорката, че все още не познаваме достатъчно „невродинамичния“ код на психиката, но ни предстои да го опознаем и да решим задачата окончателно!) Отговорът е съвсем друг:
Не, не мозъкът с неговите невронни мрежи „декодира“ сензорната информация и създава „идеалните“ психичните образи, не той реализира процесът на „проециране“ и разпознаване, а система от нов тип – самоорганизиращата се система от информация на психиката! Тази система възниква на базата на невронната мрежа (просто или по-сложно организирана!), но със задължителното натрупване на запаметени въздействия, под въздействието на непрекъснатия сензорен поток. Настъпва процес на самоорганизация на информацията и възниква система от качествено нов тип на хиперструктурно ниво. Паметта от неврофизиологична се превръща в психична и възниква ново ниво на реалност – субективна реалност.
За този скок е отговорен спонтанно възникващият субект,  зародишното кристалче около което се формира нов тип система – система от информация, която наричаме психика. При определено натрупване фиксираните следи претърпяват обобщение ( генерализация ) и се формира доминиращ и общ за всички асоциативен вихър. Именно той, развивайки собствен кластер от състояния е способен да „декодира“ сензорния поток, да формира идеални образи и да изработи информация в „чист“ вид (не за някой друг, а за самия себе си!). Той „проецира“ полученият образ, т.е. разпознава го и да му намера мястото в системата на паметта, която вече е психична. Психиката, като самоорганизираща се система от информация може да се разглежда, като йерархично организирана картина, съществуваща виртуално. Йерархично организираните нива на картината са позиционирани в ултраметрично пространство и са с различна степен на обобщеност или конкретизация, както по пространствени, така и по времеви параметри. Освен това те не са статични и неизменни, а се влияят от постъпващият сензорен поток, като запазват инвариантна информацията адекватна на средата. Всеки елемент от тази картина по пътя на асоциативния процес на разпознаване дава своя принос в реализацията на изграждането на психическия образ и неговото проециране.
Изводи:
1. Идеята за спонтанно възникване на психичен субект в недиференцирана невронна мрежа, почива на синтез на моделите на асоциативна разпределена памет на Хопфийлд и Кохонен и е представена в своята предварителна работна форма.
2. Но дори в този вид успява да предложи понятие за първичен психичен субект, който притежава всички необходими качества, за да бъде действително квалифициран като психика, а не като физика или физиология.
3. Така въведения психичен субект притежава качеството да проецира психични образи, като естествено следствие от свойствата на асоцитивната разпределена памет.
4. Идеята предоставя възможност за доработка и развитие в различни посоки и прилагане към разбирането на различни психични процеси, включително самосъзнание, съзнание, въображение, мислене и пр. Възможна е проверка на моделите чрез компютърна симулация.

